**Kolika je važnost suradnje mladih i donositelja odluka?**

**Panel diskusija "Važnost suradnje mladih i donositelja odluka: Savjeti mladih" održat će se u srijedu, 13. prosinca, u 17 sati u prostoru Info zone (Jerina 1).**

Uz predstavnike Grada Splita i Grada Karlovca te predstavnike Savjeta mladih obaju gradova, u izlaganju će se pridružiti i predstavnica Mreže mladih Hrvatske, a u diskusiji se očekuje i sudjelovanje mladih te predstavnika udruga mladih i za mlade. Sudionici će razgovarati o problemima na koje su nailazili pri uključivanju mladih u procese donošenja odluka te primjerima dobre prakse, a detektirat će i mogućnosti napretka u suradnji mladih i donositelja političkih odluka.

Panelisti su: Antonia Kuzmanić, predsjednica Savjeta mladih Grada Splita; Renato Bukovac, član Savjeta mladih Grada Karlovca; Marina Kuzmanić-Petreš, Savjetnica za odnose s mladima, nacionalnim manjinama i vjerskim zajednicama pri Gradu Splitu; Davorka Radović, Viša stručna suradnica za rad s mladima pri Gradu Karlovcu te Petra Pekica, voditeljica programa Politike za mlade u Mreži mladih Hrvatske.

Diskusiju povodom skorog natječaja za članove gradskog Savjeta mladih organizira Info zona u suradnji sa Savjetom mladih Grada Splita.

**Suradnja mladih i donositelja odluka: U srijedu diskutiraj, a za vikend se educiraj**

Povodom skorog natječaja za članove gradskog Savjeta mladih, Info zona u suradnji sa Savjetom mladih Grada Splita organizira i edukaciju. Dvodnevna besplatna edukacija o suradnji mladih i donositelja odluka održat će se 16. i 17. prosinca u Splitu. Edukacija je namijenjena mladima koji promišljaju o kvaliteti života mladih i žele aktivno sudjelovati u društvu. Prijavnica za sudjelovanje na edukaciji dostupna je na infozona.hr/prijava.

Edukacija o suradnji mladih i donositelja odluka

Na infozona.hr/prijava otvorene su prijave za dvodnevnu besplatnu edukaciju o suradnji mladih i donositelja odluka koja će se održati 16. i 17. prosinca u Splitu. Edukacija je namijenjena mladima koji promišljaju o kvaliteti života mladih i žele aktivno sudjelovati u društvu.

- Sudionicima ćemo osvijesti da se politikom bave i kada nisu angažirani u nekoj političkoj stranici, upoznat ćemo ih sa različitim razinama sudjelovanja mladih u donošenju odluka te ih provesti kroz osnovne pojmove iz područja politika za mlade. Edukacija je korisna svima koji prepoznaju važnost aktivnog sudjelovanja mladih u društvu te žele dati svoj doprinos u donošenju odluka i kreiranju pravilnika, strategija i zakona koji se tiču života mladih - objašnjavaju Darko Čop i Goran Biličić iz Info zone, voditelji edukcije koju Info zona realizira u suradnji sa Savjetom mladih Grada Splita.

Kvaliteta rada Info zone i iskustvo u radu s mladima te kreiranju i praćenju provedbe politika za mlade prepoznati su na svim razinama. Info zona je 2007. godine inicirala osnivanje splitskog Savjeta mladih i kontinuirano sudjeluje u izradi Gradskog programa za mlade, a 2013. godine Grad Split je Info zonu aktivno uključio i u pitanje realizacije splitskog Centra za mlade. U 2012. Info zona je sudjelovala u kreiranju novog Zakona o savjetima mladih, u 2013. članovi Info zone izabrani su u Savjet za mlade Vlade RH i Nacionalnu radnu skupinu za strukturirani dijalog s mladima, a predstavnici Info zone bili su uključeni i u izradu nacrta aktualnog Nacionalnog programa za mlade te je član Info zone bio pozvan u Nacionalnu radnu skupinu za izradu Zakona o mladima. U svom desetogodišnjem radu Info zona je realizirala na desetke projekata iz područja aktivnog sudjelovanja mladih u društvu, kreiranje i praćenja provedbe politika za mlade, zagovaranja i međusektorske suradnje.